Euroopa Parlamendi resolutsioon,

10. mai 2011,

tähelepanekutega, mis on Euroopa Liidu 2009. aasta üldeelarve täitmisele heakskiidu andmist käsitleva otsuse lahutamatu osa, VIII jagu – Euroopa Ombudsman

EUROOPA PARLAMENT,

võttes arvesse Euroopa Liidu 2009. aasta üldeelarvet [1];

võttes arvesse Euroopa Liidu eelarveaasta 2009 lõplikku majandusaasta aruannet (SEK(2010) 963 – C7-0218/2010) [2];

võttes arvesse Euroopa Ombudsmani aastaaruannet eelarve täitmisele heakskiitu andvale asutusele 2009. aastal tehtud siseauditite kohta;

võttes arvesse Euroopa Kontrollikoja aastaaruannet eelarveaasta 2009 eelarve täitmise kohta koos institutsioonide vastustega [3];

võttes arvesse vastavalt Euroopa Liidu toimimise lepingu artiklile 287 tehtud kontrollikoja avaldust, mis kinnitab raamatupidamise aastaaruande usaldusväärsust ja selle aluseks olevate tehingute seaduslikkust ja korrektsust [4];

võttes arvesse EÜ asutamislepingu artikli 272 lõiget 10 ja artikleid 274, 275 ja 276 ning Euroopa Liidu toimimise lepingu artikli 314 lõiget 10 ja artikleid 317, 318 ja 319;

võttes arvesse nõukogu 25. juuni 2002. aasta määrust (EÜ, Euratom) nr 1605/2002, mis käsitleb Euroopa ühenduste üldeelarve suhtes kohaldatavat finantsmäärust, [5] eriti selle artikleid 50, 86, 145, 146 ja 147;

võttes arvesse kodukorra artiklit 77 ja VI lisa;

võttes arvesse eelarvekontrollikomisjoni raportit (A7-0116/2011),

1. märgib, et 2009. aastal oli Euroopa Ombudsmani (edaspidi "ombudsman") käsutuses kulukohustuste assigneeringutena kokku 9000000 eurot (2008. aastal oli see summa samuti 9000000 eurot) ning assigneeringute kasutusmäär 91,98 % oli teiste institutsioonide keskmisest (97,69 %) väiksem;

2. märgib, et 2009. aasta kohta aastaaruannet koostades hindas kontrollikoda põhjalikult Euroopa Kohtu, ombudsmani ja Euroopa Andmekaitseinspektori järelevalve- ja kontrollisüsteeme ning uuris seejuures muu hulgas personali- ja muude halduskuludega seotud makseid sisaldavate tehingute täiendavat valimit;

3. märgib, et kontrollikoda tegi kindlaks, et ombudsman ei ole vastu võtnud ajutiste teenistujate töölevõtmise korra üldsätteid, kuigi Euroopa Liidu muude teenistujate teenistustingimuste [6] artikli 12 lõike 5 kohaselt peab iga institutsioon seda tegema; märgib lisaks murega, et nimetatud nõude täitmata jätmine võib puudutada enamikku ombudsmani töötajatest, sest 2009. aasta eelarve raames täidetud 63 ametikohast 47 olid ajutised ametikohad;

4. tunneb heameelt, et ombudsman andis oma talitustele korralduse koostada ajutiste teenistujate töölevõtmise korra üldsätted, mis tuleb vastu võtta kooskõlas kontrollikoja tähelepanekutega, ning kutsub ombudsmani üles andma oma iga-aastases tegevusaruandes edusammudest aru;

5. toob välja, et kontrollikoda märkis oma aastaaruandes, et audit ei andnud alust ühekski muuks oluliseks tähelepanekuks ombudsmani kohta;

6. märgib, et 2009. aastal sai ombudsman kaebuse esitajaid aidata peaaegu 77 % juhtudest ning 70 % uurimistest kestis vähem kui aasta, ning tunneb heameelt, et uurimisaeg kahanes keskmiselt üheksa kuuni (2008. aasta näitaja oli 13 kuud);

7. märgib, et ombudsmani bürool on alates 1. jaanuarist 2010 uus struktuur, ning kutsub ombudsmani üles kajastama oma iga-aastases tegevusaruandes struktuurimuudatuste mõju;

8. võtab teadmiseks siseauditi talituse tehtud auditid ning eelkõige talituse aastaaruande, samuti võtab teadmiseks siseauditi talituse korraldatud lähetuste ja palgaarvestusvaldkonna haldus- ja kontrollisüsteemide läbivaatamise järelkontrolli, mille tulemusel nenditi, et kõik läbi vaadatud meetmed olid ellu viidud; märgib, et maksetaotluste menetlemise auditeerimisel tehti kindlaks mitu küsimust, millega juhtkond peab tegelema, ning kutsub ombudsmani üles neid küsimusi oma järgneva aasta tegevusaruandes analüüsima;

9. tunneb heameelt peamiste tulemuslikkuse näitajate kasutamise üle iga-aastases juhtimiskavas, ning selle üle, et 2009. aasta eesmärgid saavutati;

10. tunneb heameelt ombudsmani otsuse üle avaldada ombudsmani iga-aastane majanduslike huvide deklaratsioon ombudsmani kodulehel;

11. tunnustab ombudsmani iga-aastase tegevusaruande kvaliteedi eest ning tunneb heameelt, et aruandesse on lisatud ülevaade aasta jooksul võetud järelmeetmetest, mille aluseks on Euroopa Parlamendi varasemad otsused eelarve täitmisele heakskiidu andmise kohta.

[1] ELT L 69, 13.3.2009.

[2] ELT C 308, 12.11.2010, lk 1.

[3] ELT C 303, 9.11.2010, lk 1.

[4] ELT C 308, 12.11.2010, lk 129.

[5] EÜT L 248, 16.9.2002, lk 1.

[6] EÜT L 56, 4.3.1968, lk 1.

--------------------------------------------------